b'\n_START_ARTICLE_\nGens Quint\xc3\xadlia\n_START_PARAGRAPH_\nLa gens Quint\xc3\xadlia (en llat\xc3\xad: gens Quintilia) va ser una gens romana d\'origen patrici, tamb\xc3\xa9 anomenada Quinct\xc3\xadlia, que posteriorment va perdre la lletra "c". _NEWLINE_Apareixen ja a les primeres llegendes de Roma quan els pastors seguidors de R\xc3\xb2mul van ser anomenats Quintilii o Quintiliani i els de Rem es van anomenar Fabii o Fabiani. Probablement les dues fam\xc3\xadlies van exercir un sacerdoci hereditari, la de sacerdots del d\xc3\xa9u Luperc, els Luperci, que dirigien les Lupercals. Aquest sacerdoci va estar limitat durant molt de temps a les dues gens._NEWLINE_Tot i la seva antiguitat la gens Quint\xc3\xadlia mai no va agafar gaire import\xc3\xa0ncia i el seu nom \xc3\xa9s principalment conegut pel desafortunat Quintili\xc2\xa0Var, derrotat pels germ\xc3\xa0nics a la batalla del bosc de Teutoburg durant el regnat d\'August. Durant tot el per\xc3\xadode republic\xc3\xa0 nom\xc3\xa9s una vegada van arribar al consolat l\'any 453 aC i una vegada la dictadura el 331 aC. El seu cognom familiar va ser normalment Varus durant la Rep\xc3\xbablica, per\xc3\xb2 en van agafar altres durant l\'Imperi.'